**ZMLUVA O DIELO**

uzavretá podľa § 536a nasl. zákona č. 513/1991 Zb.   
Obchodného zákonníka v platnom znení

**I. Zmluvné strany**

**1.1 Objednávateľ: Bytový podnik mesta Košice, s.r.o.**

**Južné nábrežie 13, 042 19 Košice**

Ing. Peter Vrábel PhD. - konateľ spoločnosti BPMK, s.r.o.

IČO: 44518684

DIČ: 2022722075

Bankové spojenie: VUB, a.s.

Číslo účtu - IBAN: SK51 0200 0000 0030 7256 6955

Telefón / fax: +421908 118 623 / +421 55 7871 392

kontaktná osoba: JUDr. Lukáš Bažik

e-mail: [bpmk@bpmk.sk](mailto:bpmk@bpmk.sk)

**ďalej len „objednávateľ“**

**1.2 Zhotoviteľ:**

IČO:

IČ DPH:

Bankové spojenie:

Číslo účtu - IBAN:

Telefón/fax:

email:

**ďalej len „zhotoviteľ“**

**II. Predmet plnenia a miesto plnenia**

**2.1.** Zhotoviteľ sa zaväzuje, že za podmienok uvedených v tejto zmluve, vykoná pre objednávateľa dielo - **,,Rekonštrukcia stúpačkových rozvodov plynu, dažďovej kanalizácie, studenej vody a teplej úžitkovej vody a demontáž a likvidácia azbesto-cementových potrubí v BD Adlerova 4, Košice“** v rozsahu rozpočtu – ocenenému výkazu výmer, ktorý tvorí neoddeliteľnú súčasť tejto Zmluvy o dielo (Príloha č. 1). Zhotoviteľ sa zaväzuje zabezpečiť aj vypracovanie a schválenie pracovného postupu zneškodnenia azbestového nebezpečenstva príslušníkmi RÚVZ, schválenie manipulácie s nebezpečným odpadom príslušným okresným úradom, odbor starostlivosť o ŽP, zneškodnenie materiálov obsahujúcich azbest v zmysle platnej legislatívy SR, prepravu a zneškodnenie nebezpečného odpadu s obsahom azbestu na skládke nebezpečného odpadu, vyčistenie, povysávanie priestorov po odstránení azbestového nebezpečenstva, vyčistenie vzduchu vysokovýkonnými čističmi vzduchu s dodržaním 5‑násobného podtlaku. Zhotoviteľ je nakoniec povinný vykonať aj výstupné meranie koncentrácie azbestových vlákien a vystaviť potvrdenie po vykonaní sanačných prác.

Podrobný rozsah stavebných prác je uvedený v Prílohe č.1 – Výkaz výmer - Rekonštrukcia stúpačkových rozvodov plynu, dažďovej kanalizácie, studenej vody a teplej úžitkovej vody a demontáž a likvidácia azbesto-cementových potrubí v BD Adlerova 4, Košice.

**2.2.** Objednávateľ sa zaväzuje riadne a bez vád zrealizované dielo prevziať a zaplatiť zaň dohodnutú cenu.

**2.3.**  Zhotoviteľ sa zaväzuje zrealizovať dielo v súlade so zmluvou, ako i v súlade s príslušnými STN, technologickými, bezpečnostnými a ostatnými predpismi súvisiacimi s predmetom plnenia tejto zmluvy.

**2.4.** Miestom plnenia je objekt Bytový dom Adlerova 4, zapísaný na LV č. 1, súpisné č. 835, parcela registra „C“ č. 3146, v katastrálnom území Furča, obec: Košice.

**III. Čas plnenia**

**3.1. Termín zrealizovania diela:** do **6 týždňov** odo dňa odovzdania staveniska .

**3.2.**  Objednávateľ sa zaväzuje, že riadne a včas dokončené dielo prevezme a zaplatí za jeho

zhotovenie dohodnutú cenu podľa podmienok špecifikovaných v čl. IV. a V. tejto zmluvy.

**IV. Cena**

**4.1.** Cena za zhotovenie predmetu zmluvy v rozsahu čl. III tejto zmluvy je stanovená dohodou zmluvných strán v zmysle § 3 zák. č.18/1996 Z.z. o cenách v platnom znení ako cena maximálna.Celková cena diela (bližšia špecifikácia je uvedená v priloženom rozpočte-ocenenom výkaze) zahŕňa všetky náklady súvisiace s rekonštrukciou stúpačkových rozvodov plynu, dažďovej kanalizácie, studenej vody a teplej úžitkovej vody vrátane demontáže a likvidácie azbesto-cementových potrubí v BD Adlerova 4, Košice.

**Cena bez DPH** .............................................

**DPH 20%** ...............................................

**Cena s DPH** ...............................................

**4.2.** Zmluvné strany sa dohodli, že celková cena diela, ktorú predložil zhotoviteľ na základe Výzvy objednávateľa na predloženie ponuky – zákazky s nízkou hodnotou (neoddeliteľnou súčasťou tejto zmluvy je Príloha č. 1 – Cenový návrh za dodanie predmetu zákazky) sa v prípade zníženia rozsahu Diela zníži podľa množstva nerealizovaných prác a dodávok, resp. k zníženiu cien dôjde alikvotne podľa cien uvedených v predloženej cenovej ponuke. Túto skutočnosť si zmluvné strany potvrdia a odsúhlasia samostatným písomným záznamom. V prípade nevyhnutného navýšenia rozsahu diela, ktorý objednávateľ z objektívnych dôvodov nemohol pred uzatvorením tejto zmluvy predpokladať, sa cena diela zvýši podľa množstva realizovaných prác a dodávok nad rámec zmluvy, resp. alikvotne podľa cien uvedených v predloženej ponuke. Navýšenie rozsahu diela a s tým súvisiace navýšenie ceny Diela je možné zrealizovať až po potvrdení a odsúhlasení zmluvnými stranami samostatným písomným záznamom podpísaným zmluvnými stranami.

**V. Platobné podmienky**

**5.1.** Objednávateľ prehlasuje, že má na realizáciu prác podľa tejto zmluvy zabezpečené finančné prostriedky.

**5.2**. Po riadnom ukončení diela zhotoviteľ vystaví faktúru. Lehota splatnosti konečnej faktúry je **60 dní** od jej doručenia objednávateľovi do podateľne. Faktúra musí obsahovať povinné náležitosti daňového dokladu v zmysle zákona č. 222/2004 Z. z. o dani z pridanej hodnoty v znení neskorších predpisov; označenie faktúry a jej číslo, názov a sídlo zmluvných strán, IČO, DIČ, IČ DPH, číslo zmluvy, opis vykonaného diela a deň odovzdania diela, deň vystavenia a odoslania faktúry, deň splatnosti faktúry, označenie bankového spojenia zhotoviteľa a číslo účtu, rozsah diela, fakturovanú čiastku, pečiatku a podpis oprávnenej osoby, prílohou bude výkaz výmer zrealizovaných prác, ktorý bude potvrdený technickým dozorom objednávateľa. V prípade, že faktúra nebude spĺňať náležitosti riadneho daňového dokladu, objednávateľ požiada zhotoviteľa o jej opravu a doplnenie. Lehota splatnosti plynie až od doručenia opravenej faktúry.

**VI. Záručná doba – zodpovednosť za vady**

**6.1.** Dielo sa pokladá za ukončené jeho odovzdaním a prevzatím na základe písomného protokolu.

**6.2.** Zhotoviteľ zodpovedá za to, že predmet tejto zmluvy je zhotovený podľa podmienok zmluvy a že počas záručnej doby bude mať vlastnosti dohodnuté v tejto zmluve, za predpokladu dodržania všeobecných záručných podmienok.

**6.3.** Zhotoviteľ zodpovedá za vady, ktoré má predmet tejto zmluvy v čase jeho odovzdania objednávateľovi. Za vady, ktoré sa prejavili po odovzdaní diela zodpovedá zhotoviteľ iba v prípade, ak boli spôsobené porušením jeho povinnosti.

**6.4.** Záručná doba na prácu je 60 mesiacov a začína plynúť dňom odovzdania a prevzatia zrealizovanej stavby zhotoviteľom objednávateľovi.

**6.5**. Zmluvné strany sa dohodli pre prípad vady diela, že počas záručnej doby má objednávateľ právo požadovať a zhotoviteľ povinnosť bezplatne odstrániť záručné vady diela.

**6.6.** Za záručné vady diela nebudú považované vady, ktoré vznikli z dôvodu úmyselného alebo neúmyselného poškodenia, nesprávneho zaobchádzania, zanedbaním údržby, alebo z dôvodu nepovolenej manipulácie.

**6.7.** Zhotoviteľ sa zaväzuje zaujať stanovisko k reklamovanej vade diela bezodkladne najneskôr do 3 dní od jej nahlásenia. Zhotoviteľ sa zaväzuje zahájiť práce na odstraňovaní prípadných Vád do 5 dní po uplatnení oprávnenej aj neoprávnenej reklamácie objednávateľom. Pokiaľ bude reklamácia neoprávnená (mechanické poškodenie, cudzie zavinenie a i.), uhradí objednávateľ všetky náklady zhotoviteľa na základe jeho predloženej faktúry. Oprávnenosť reklamácie v prípade sporu budú posudzovať zástupcovia oboch strán.

**6.8.** Objednávateľ sa zaväzuje, že prípadnú reklamáciu vady diela uplatní bezodkladne po jej zistení oprávnenému zástupcovi zhotoviteľa.

**6.9.** Záručná doba sa pozastavuje na dobu odo dňa oznámenia vady diela objednávateľom po deň jej odstránenia zhotoviteľom.

**6.10.** O odstránení reklamácie sú povinní objednávateľ a zhotoviteľ urobiť záznam.

**6.11.** V prípade, že zhotoviteľ neodstráni vadu diela v dohodnutom termíne je povinný preplatiť náklady vzniknuté objednávateľovi voči tretej osobe, ktorá mu vadu diela odstránila do 14 dní od doručenia faktúry. Zhotoviteľ je povinný zabezpečiť realizátora odstránenia prípadných vád, v opačnom prípade sa zaväzuje zaplatiť zmluvnú pokutu 15,- € za každý deň omeškania.

**VII. Podmienky vykonania diela**

**7.1.**  Objednávateľ písomne odovzdá stavenisko zhotoviteľovi zbavené práv tretích osôb a zhotoviteľ prevezme stavenisko do 5 dní odo dňa nadobudnutia účinnosti tejto zmluvy.

**7.2.** Zhotoviteľ vykoná dielo na vlastnú zodpovednosť a znáša nebezpečenstvo škody na zhotovovanom diele. Zodpovednosť za škody na diele prechádza na objednávateľa dňom odovzdania a prevzatia diela.

**7.3.** Zhotoviteľ sa zaväzuje vykonať dielo v súlade so záväznými normami a projektovou dokumentáciou a súhrnným rozpočtom, tvoriacim prílohu tejto zmluvy. Zhotoviteľ zodpovedá za všetky škody vzniknuté ním zapríčinenou škodou.

Zhotoviteľ prehlasuje, že má platné oprávnenie na odstraňovanie azbestu alebo materiálov obsahujúcich azbest vydané podľa § 41 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len ,,zákon č. 355/2007 Z. z.“), v súlade s nariadením vlády SR č. 253/2006 Z. z. o ochrane zamestnancov pred rizikami súvisiacimi s expozíciou azbestu pri práci.

**7.4.** Opatrenia z hľadiska BOZP ako aj protipožiarne opatrenia vyplývajúce z povahy prác zabezpečuje zhotoviteľ. Zhotoviteľ zodpovedá za bezpečnosť a ochranu zdravia vlastných pracovníkov a subdodávateľov.

**7.5.** Zhotoviteľ zodpovedá za akékoľvek poškodenie, zničenie a stratu materiálu určeného na zhotovenie diela, za prípadne zranenie alebo usmrtenie osôb a za všetky škody vzniknuté haváriou, ku ktorým dôjde počas, alebo v dôsledku vykonania prác v rámci tejto zmluvy o dielo.

**7.6.** Zhotoviteľ prehlasuje, že sa v plnom rozsahu oboznámil s rozsahom a povahou diela a že sú mu známe všetky technické, kvalitatívne a iné podmienky nutné k realizácií zmluvného diela a že disponuje takými kapacitami a odbornými znalosťami, ktoré sú pre realizáciu zmluvného diela potrebné. Zhotoviteľ prehlasuje, že má oprávnenie vykonávať‘ činnosť v rozsahu čl. II tejto zmluvy.

**7.7.** Zhotoviteľ zodpovedá za čistotu a poriadok na pracovisku. Odstráni na vlastné náklady odpady, ktoré sú výsledkom jeho činnosti.

**7.8.** Zhotoviteľ je povinný viesť stavebný denník, pričom priebeh prác bude priebežne odsúhlasovaný osobami poverenými jednať podľa čl. I tejto zmluvy.

**7.9.** Zhotoviteľ je až do protokolárneho odovzdania vlastníkom diela.

**VIII. Podmienky odovzdania a prevzatia diela**

**8.1.** Zhotoviteľ je povinný najneskôr ku dňu odovzdania zrealizovaného diela predložiť objednávateľovi všetky certifikáty a testy od zabudovaných materiálov, doklady o vykonaní a priebehu všetkých skúšok, ktoré je podľa noriem a zákonov platných v SR potrebné vykonať, a všetky ďalšie doklady, ktoré sú požadované pre úspešné odovzdanie a prevádzku diela podľa zákonov a noriem platných v SR.

**8.2.** O odovzdaní a prevzatí ukončeného diela spíšu zmluvné strany záznam (písomný protokol). Záznam bude obsahovať zhodnotenie akosti výrobkov a vykonaných prác, súpis zistených vád a nedorobkov, dohodu o opatreniach a lehotách ich odstránenia, zľavách z ceny, alebo iných právach vyplývajúcich zo zodpovednosti za vady.

**8.3.** Dielo sa považuje za ukončené a odovzdané dňom podpisu záznamu o odovzdaní a prevzatí diela oboma stranami.

**8.4.** Veci a osoby potrebné pre realizáciu diela zhotoviteľ zabezpečí na vlastné náklady.

**IX. Zmluvné pokuty**

**9.1.** Ak zhotoviteľ mešká s plnením predmetu zmluvy v dohodnutom termíne, má právo objednávateľ na zaplatenie zmluvnej pokuty vo výške 0,05 % zo zmluvnej ceny predmetu zmluvy za každý deň omeškania.

**9.2.** Popri nároku na úhradu zmluvnej pokuty má oprávnená strana nárok žiadať aj náhradu skutočnej škody, ktorá jej v súvislosti s porušením povinností druhej strany vznikla.

**9.3.** Ak objednávateľ je v omeškaní s platením faktúry, má zhotoviteľ právo požadovať úrok z omeškania vo výške 0,05 % z dlžnej sumy za každý deň omeškania.

**X. Povinnosť súčinnosti a mlčanlivosti**

**10.1.** Strany sa zaväzujú poskytnúť si navzájom všetky informácie nevyhnutné k riadnemu výkonu svojich práv a k riadnemu plneniu svojich záväzkov podľa zmluvy.

**10.2.** Strany sa zaväzujú vzájomne spolupracovať a poskytnúť si vzájomnú súčinnosť v konaniach pred príslušnými úradmi alebo v procese prípravy, zhotovovania a realizácie diela, jeho jednotlivých súčastí alebo investičného zámeru objednávateľa, ako aj pri všetkých ostatných úkonoch a činnostiach, ktoré majú byť vykonané alebo uskutočnené podľa zmluvy.

**10.3.** Strany sú povinné zachovávať mlčanlivosť o skutočnostiach, ktoré sa dozvedeli pri rokovaniach alebo v súvislosti s uzavretím a plnením zmluvy. Obe strany považujú zmluvu za predmet svojho obchodného tajomstva a zaväzujú sa zachovávať mlčanlivosť o obsahu zmluvy a o všetkých skutočnostiach a o informáciách finančného, technického, obchodného, právneho charakteru, o ktorých sa dozvedia v priamej alebo nepriamej súvislosti s plnením zmluvy, alebo z ktorých povahy vyplýva, že je v záujme jednej alebo oboch strán, aby zostali utajené. Obe strany sa zaväzujú zachovávať mlčanlivosť najmä o informáciách, ktoré sa týkajú plnenia zmluvy, informáciách o podnikaní druhej strany a o všetkých ďalších informáciách, ktoré ktorákoľvek strana kedykoľvek počas platnosti zmluvy označí za dôverné. Povinnosť zachovávať mlčanlivosť trvá i po skončení zmluvy. Za porušenie povinnosti mlčanlivosti sa nepovažuje, ak strany poskytnú vyššie uvedené informácie svojim právnym, účtovným, finančným a iným poradcom činným pre strany, akcionárom alebo úradom v zmysle platných právnych predpisov, ktorí sú viazaní zmluvnou alebo zákonnou povinnosťou mlčanlivosti.

Okrem vyššie uvedeného, ktorákoľvek strana má právo poskytnúť takéto informácie:

- v súvislosti s plnením predmetu zmluvy,

- na účely súdneho, rozhodcovského, správneho, alebo iného konania, ktorého je účastníkom, a ktoré sa vedie v súvislosti so zmluvou,

- osobe, ktorá pre takú stranu spracúva dáta, a to v rozsahu nevyhnutnom na riadne spracovávanie dát,

- osobe, ktorá pre takú stranu obstaráva archiváciu zmluvy, a to v rozsahu nevyhnutnom na riadnu archiváciu zmluvy,

- osobe, ktorá bude priamo alebo nepriamo financovať investičný zámer alebo ktorá je o také financovanie požiadaná (v tomto prípade prináleží právo poskytnúť takéto informácie výlučne objednávateľovi).

**XI. Odstúpenie od zmluvy, skončenie zmluvy, riešenie sporov**

**11.1.** Odstúpiť od zmluvy je možné v prípade podstatného porušenia tejto zmluvy, pričom za podstatné porušenie považujú zmluvné strany najmä omeškanie s plnením ich záväzkov a to aj napriek písomnej výzve oprávnenej s poskytnutím primeranej lehoty na dodatočné splnenie záväzku povinnej strany.

**11.2.** Odstúpením od zmluvy zanikajú všetky práva a povinnosti zmluvných strán vyplývajúce z tejto zmluvy, okrem nárokov na náhradu škody, nárokov na zmluvné alebo zákonné sankcie a nárokov na zaplatenie ceny diela resp. časti diela, ktorá bola do odstúpenia zrealizovaná.

**11.3.** Zmluvu je možné skončiť:

- písomnou dohodou zmluvných strán ku ktorémukoľvek dňu alebo,

- písomnou výpoveďou ktorejkoľvek zo zmluvných strán bez uvedenia dôvodu.

Výpovedná lehota je dvojmesačná a začína plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená druhej zmluvnej strane.

**XII. Záverečné ustanovenia, vyššia moc**

**12.1.** Pre účely tejto zmluvy sa za vyššiu moc považujú prípady, ktoré nie sú závislé a ani ich nemôžu ovplyvniť zmluvné strany, napr. mobilizácia, vojna, povstanie, živelné pohromy, pandémia atď. Ak sa splnenie tejto zmluvy stane nemožným do 1 mesiaca od vyskytnutia sa vyššej moci, strana ktorá sa bude chcieť odvolať na vyššiu moc požiada druhú zmluvnú stranu o úpravu zmluvy k predmetu, cene a času plnenia. Ak nedôjde k dohode, má strana odvolávajúca sa na vyššiu moc právo odstúpiť od zmluvy. Účinky odstúpenia nastanú dňom doručenia oznámenia o odstúpení od zmluvy.

**12.2.** Zhotoviteľ pri plnení predmetu tejto zmluvy bude postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky tejto zmluvy. Zhotoviteľ sa bude riadiť východiskovými podkladmi objednávateľa, pokynmi objednávateľa, zápismi a dohodami oprávnených pracovníkov zmluvných strán.

**12.3.** Na účely tejto zmluvy sa za riadne doručenú považuje každá zásielka zaslaná zmluvnej strane na adresu uvedenú v tejto zmluve, a to aj v prípade, keď si ju dotknutá zmluvná strana ako adresát odmietne prevziať, alebo márnym uplynutím odbernej lehoty (v tomto prípade sa za deň doručenia považuje deň, v ktorom uplynula odberná lehota). V prípade, že adresát nie je známy, adresa nie je skutočná, alebo sa zásielku z akéhokoľvek dôvodu nepodarí doručiť druhej zmluvnej strane, právne účinky doručenia nastávajú dňom, kedy sa zásielka vrátila späť odosielateľovi.

**12.4.** Zmluva sa riadi právnym poriadkom Slovenskej republiky. Akékoľvek spory bude riešiť príslušný všeobecný súd. Strany potvrdzujú a súhlasia, že príslušný všeobecný slovenský súd je najvhodnejší a najvýhodnejší na riešenie sporov a zaväzujú sa nespochybniť jeho právomoc.

**12.5.** Zmluva nadobúda platnosť dňom podpisu poslednej zo zmluvných strán. Zmluva vzniká prejavením súhlasu s celým jej obsahom. Účinnosť nadobúda dňom nasledujúcim po dni zverejnenia na webovom sídle ([www.bpmk.sk](http://www.kosice.sk/)), ktoré bezodkladne po podpise zmluvy zabezpečí objednávateľ.

**12.6.** Meniť, alebo dopĺňať obsah tejto zmluvy je možné len formou písomných dodatkov, ktoré budú platné, ak budú riadne potvrdené a podpísané oprávnenými zástupcami oboch strán, pričom sa tieto dodatky stanú neoddeliteľnou súčasťou tejto zmluvy.

**12.7.** K návrhom dodatkov k tejto zmluve sa zmluvné strany zaväzujú vyjadriť písomne, v lehote do *5* dní od doručenia návrhu dodatku druhej strane. Po tú istú dobu je týmto návrhom viazaná strana, ktorá ho podala. Ak nedôjde k dohode o znení dodatku k zmluve, oprávňuje to obe strany, aby ktorákoľvek z nich požiadala súd o rozhodnutie.

**12.8.** Zmluvné strany prehlasujú, že túto zmluvu podpisujú dobrovoľne, nie v tiesni, ani pod nátlakom, pri plnom vedomí. Zmluvné strany ďalej prehlasujú, že sa s obsahom zmluvy oboznámili, a že bezvýhradne súhlasia so všetkými jej bodmi.

**12.9.** Táto zmluva je vypracovaná v 4 vyhotoveniach, z ktorých 2 obdrží objednávateľ a 2 zhotoviteľ.

**12.10.** Neoddeliteľnou súčasťou tejto zmluvy je:

* Príloha č. 1 Výkaz výmer - Rekonštrukcia stúpačkových rozvodov plynu, dažďovej kanalizácie, studenej vody a teplej úžitkovej vody a demontáž a likvidácia azbesto-cementových potrubí v BD Adlerova 4, Košice.

V .........................., dňa: V ..........................., dňa:

Za objednávateľa: Za zhotoviteľa:

................................................................ ..................................................................

**Bytový podnik mesta Košice, s.r.o.**

**Ing. Peter Vrábel, PhD. – konateľ**